Brandstigting tydens Noordwes-betoging | Maroela Media
N4-weegbrug buite Mooinooi, Noordwes (Foto verskaf aan Maroela Media)
Twee vragmotors en 'n paneelwa is tydens 'n betoging in Majakaneng, Noordwes, aan die brand gesteek, het die polisie Dinsdag gesê.
Die betoging volg ná bewerings dat 'n plaaslike boer 'n 24-jarige man geskiet het toe hy lemoene op sy plaas gesteel het.
"Die polisie versoek lede van die gemeenskap in en rondom Majakaneng en Mooinooi om enige inligting te verskaf wat lig kan werp op die ondersoek na 'n vermiste persoon en die saak van poging tot moord wat by Mooinooi-polisiestasie aanhangig gemaak is," het brig. Sabata Mokgwabone, woordvoerder van die polisie, gesê.
"Dit volg nadat 'n 24-jarige man na bewering op 2 Augustus beseer is toe 'n boer hom geskiet het. Hy en twee ander mans het hulself glo skuldig gemaak aan diefstal. Die 24-jarige man is nie weer daarna gesien nie en die voorval is twee dae later by die polisie aangemeld."
Die N4-snelweg tussen Pretoria en Rustenburg en die Ou Pretoriaweg is Maandag en Dinsdag versper en betogers het voertuie met klippe bestook.
Die gemeenskap het Sondag die man by die plaashuis gaan soek, maar kon hom nie vind nie en het daarna die paaie begin versper. Die paaie was Dinsdag steeds versper en niemand word toegelaat om Majakaneng te verlaat of te betree nie.
Mokgwabone het gesê die polisie stel ondersoek in.
"Dis duidelik dat misdadigers nou begin het om eiendom te beskadig en hulle teiken motoriste en bestook motors met klippe. Die gemeenskap word gewaarsku om hulle te weerhou van misdadige optrede wat nie geduld sal word nie. Drastiese stappe sal gedoen word teen diegene wat misdaad pleeg."
Enigiemand met inligting kan die ondersoekspan skakel by 082 416 0767.
Die Demokratiese Alliansie het intussen versoek dat die gemeenskap moet bedaar en die polisie gemaan om terugvoer aan die gemeenskap te gee. "Ek het met brig. Johan Marx, bevelvoerder van Madibeng, kontak gemaak en hy het bevestig die polisie ondersoek die ernstige saak," het Leon Basson, hoof van die kiesafdeling in Madibeng, gesê. "Die gemeenskap is gefrustreerd omdat hulle voel niks gebeur nie. Die DA maan die polisie om dringend terugvoer te gee. Indien die bewerings waar is, is dit noodsaaklik dat die polisie die oortreder so gou as moontlik in hegtenis neem sodat die reg sy gang kan gaan. Terselfdertyd versoek ons kalmte in die gebied. Geweld het nog nooit, en sal ook nooit, die ernstige probleme wat ons in die gesig staar, oplos nie."
Nee wat, hierdie misdadigers soek net rede om te verniel en te steel. Al is die rede ook hoe belaglik. Dink hulle regtig daardie boer sou nog ni toegesluit gewees het nie?
Dreigemente…jy maģ nie huis en haard beskerm..maar hulle mag brand..wie betaal al die skade..sekerlik het dit tyd geword dat hierdie ouens vir eens en altyd in die bek geruk word.
Al weer die DA wat inmeng dit begin nou n algemene ding te word die DA vra dat stappe geneem word as die beskuldigde wit is en swyg soos die dood as die skuldigde swart is kyk na die afgelope twee weke dit is feite.
Ek is maar sprakeloos.
Die DA het die afgelope weke sonder enige twyfel gewys waar sy prioriteite lê. En dit is beslis nie by sy wit kiesers nie.